[{"text_idx": "#000000", "text": "Rhagolwg Gemau Gwener y Groglith"}, {"text_idx": "#000001", "text": "Tair ge\u0302m i fynd yn y tymor ac mae\u2019r Bala a\u2019r Drenewydd yn hafal ar bwyntiau yn y ras am yr ail safle, a bydd y ddau glwb yn cyfarfod ar Faes Tegid brynhawn Gwener mewn ge\u0302m dyngedfennol yn y frwydr i gyrraedd Ewrop."}, {"text_idx": "#000002", "text": "Mae\u2019r Seintiau Newydd eisoes yn saff o\u2019u lle\u2019n Ewrop ar o\u0302l cael eu coroni\u2019n bencampwyr, ond mae dau docyn arall i\u2019w ennill, ar gyfer y clwb sy\u2019n gorffen yn ail yn y tabl, a\u2019r clwb sy\u2019n ennill Cwpan Cymru (neu\u2019r clwb sy\u2019n gorffen yn 3ydd os bydd enillwyr Cwpan Cymru eisoes wedi sicrhau lle\u2019n Ewrop)."}, {"text_idx": "#000004", "text": "Bydd dim antur Ewropeaidd i\u2019r Cofis yr haf yma gan ei bod hi bellach yn amhosib i di\u0302m Huw Griffiths orffen yn y tri uchaf ar o\u0302l colli 1-0 yn erbyn Y Drenewydd ddydd Sadwrn."}, {"text_idx": "#000005", "text": "Ac wedi pedair colled yn olynol does dim ffordd i Ben-y-bont orffen yn uwch na\u2019r 4ydd safle chwaith, ond mae dal gobaith am gyrraedd Ewrop drwy lwybr Cwpan Cymru."}, {"text_idx": "#000006", "text": "Bydd rhaid i hogiau Rhys Griffiths guro Y Seintiau Newydd am y tro cyntaf erioed yn rownd derfynol Cwpan Cymru fis nesaf i gael gwireddu\u2019r freuddwyd o chwarae\u2019n Ewrop am y tro cyntaf yn eu hanes."}, {"text_idx": "#000007", "text": "Roedd Pen-y-bont ar rediad o wyth ge\u0302m heb golli yn erbyn Caernarfon cyn i\u2019r Cofis eu trechu 0-3 yn Stadiwm Gwydr SDM fis diwethaf."}, {"text_idx": "#000009", "text": "Ar o\u0302l colli chwech o\u2019u saith ge\u0302m gynghrair ers yr hollt mae\u2019r freuddwyd Ewropeaidd ar ben i fechgyn Y Fflint."}, {"text_idx": "#000010", "text": "Fe ddechreuodd Y Fflint ail ran y tymor un pwynt o dan yr ail safle, ond wedi sawl anaf a gwaharddiad dros y Nadolig mae hogiau Neil Gibson wedi gwegian gan ennill dim ond un o\u2019u 11 ge\u0302m ddiwethaf."}, {"text_idx": "#000011", "text": "Dyw\u2019r Fflint erioed wedi curo\u2019r Seintiau Newydd, ond ar o\u0302l colli 10-0 a 6-0 yn eu herbyn y tymor diwethaf, mae\u2019r canlyniadau\u2019n sicr wedi gwella y tymor hwn."}, {"text_idx": "#000013", "text": "Tair ge\u0302m yn weddill yn y tymor a gwahaniaeth goliau\u2019n unig sy\u2019n gwahanu\u2019r Drenewydd a\u2019r Bala yn yr 2il a\u2019r 3ydd safle, a gyda dim ond dwy go\u0302l o fantais gan y Robiniaid allai hi ddim bod llawer agosach rhwng y ddau glwb yn y ras am Ewrop."}, {"text_idx": "#000014", "text": "Mae\u2019r Bala wedi cyrraedd Ewrop saith gwaith ers 2013, tra bod Y Drenewydd wedi chwarae\u2019n Ewrop mewn pedwar tymor ers eu hymddangosiad cyntaf yn 1996."}, {"text_idx": "#000015", "text": "Y Seintiau Newydd yw\u2019r unig di\u0302m i guro\u2019r Bala ers mis Tachwedd, tra bo\u2019r Drenewydd ar rediad o bedair buddugoliaeth yn olynol."}, {"text_idx": "#000016", "text": "Mae record Y Bala\u2019n gryf yn erbyn y Robiniaid gan nad yw ti\u0302m Colin Caton wedi colli dim un o\u2019u wyth ge\u0302m ddiwethaf yn erbyn Y Drenewydd (ennill 7, cyfartal 1)."}, {"text_idx": "#000019", "text": "Torrodd y newyddion yr wythnos diwethaf ei bod hi\u2019n bosib na fydd clwb yn esgyn o gynghrair Cymru South JD y tymor hwn gan nad yw Llanilltud Fawr (1af) na Phontypridd (2il) wedi sicrhau\u2019r trwydded gywir i chwarae\u2019n yr uwch gynghrair."}, {"text_idx": "#000020", "text": "Mae\u2019r ddau glwb yn debygol o apelio\u2019r penderfyniad ac felly er yr ansicrwydd mae yna ddigon yn y fantol i glybiau\u2019r Chwech Isaf sy\u2019n brwydro i osgoi gorffen yn y ddau safle isaf."}, {"text_idx": "#000021", "text": "Mae\u2019r Derwyddon yn sicr o syrthio gan bod Airbus UK, pencampwyr y gogledd wedi sicrhau\u2019r drwydded i ddychwelyd i\u2019r Cymru Premier JD."}, {"text_idx": "#000022", "text": "Gyda dim ond chwe phwynt y tymor yma mae\u2019r Derwyddon mewn perygl o dorri record eu hunain fel y ti\u0302m gwaethaf yn holl hanes Uwch Gynghrair Cymru."}, {"text_idx": "#000023", "text": "Roedd Aberystwyth wedi ennill saith ge\u0302m yn olynol yn erbyn y Derwyddon cyn rhannu\u2019r pwyntiau ar y Graig fis diwethaf (Cefn 3-3 Aber), a gyda dim ond dau bwynt yn gwahanu Aberystwyth a\u2019r ddau isaf tybed pa mor arwyddocaol fydd y canlyniad hwnnw ar ddiwedd y tymor."}, {"text_idx": "#000025", "text": "Wedi ge\u0302m gyfartal ar Barc Jenner y penwythnos diwethaf mae Cei Connah yn parhau\u2019n hafal ar bwyntiau gyda\u2019r Barri (11eg) yn y frwydr i osgoi\u2019r cwymp."}, {"text_idx": "#000026", "text": "Mae\u2019r Nomadiaid ar rediad o naw ge\u0302m gynghrair heb golli (ennill 6, cyfartal 3) tra bod Met Caerdydd ond wedi ennill dwy o\u2019u 12 ge\u0302m ddiwethaf."}, {"text_idx": "#000027", "text": "Mae\u2019r bedair ge\u0302m flaenorol rhwng y timau yma wedi gorffen yn gyfartal, a\u2019r dair ddiwethaf yn ddi-sgo\u0302r."}, {"text_idx": "#000029", "text": "Mae\u2019r Barri\u2019n dal mewn perygl gwirioneddol o orffen yn y ddau safle isaf ar o\u0302l methu a churo 10 dyn Cei Connah brynhawn Sadwrn."}, {"text_idx": "#000030", "text": "Er hynny, dyw\u2019r Dreigiau ond wedi colli un o\u2019u pum ge\u0302m ddiwethaf a gyda\u2019u gemau nesaf yn erbyn Aberystwyth a Derwyddon Cefn mae yna sicr obaith i di\u0302m Gavin Chesterfield."}, {"text_idx": "#000031", "text": "Ar o\u0302l ennill 6-1 yn erbyn y Derwyddon ddydd Sadwrn byddai buddugoliaeth arall i Hwlffordd ddydd Gwener yn ddigon i sicrhau eu lle yn y gynghrair ar gyfer y tymor nesaf."}, {"text_idx": "#000032", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]